CELEX: 32019D0349
Language: hu
Date: 2019-02-22 00:00:00
Title: A Tanács (EU) 2019/349 határozata (2019. február 22.) a Nagy-Britannia és Észak-Írország Egyesült Királyságának az Európai Unióból való kilépésével összefüggésben a közbeszerzésről szóló felülvizsgált megállapodáshoz történő csatlakozásával kapcsolatban az Európai Unió nevében a Kereskedelmi Világszervezet Közbeszerzési Bizottságában képviselendő álláspont meghatározásáról

4.3.2019   
               
               
                  HU
               
               
                  Az Európai Unió Hivatalos Lapja
               
               
                  L 63/12
               
            
         A TANÁCS (EU) 2019/349 HATÁROZATA
         (2019. február 22.)
         a Nagy-Britannia és Észak-Írország Egyesült Királyságának az Európai Unióból való kilépésével összefüggésben a közbeszerzésről szóló felülvizsgált megállapodáshoz történő csatlakozásával kapcsolatban az Európai Unió nevében a Kereskedelmi Világszervezet Közbeszerzési Bizottságában képviselendő álláspont meghatározásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió részes fele a közbeszerzésről szóló felülvizsgált megállapodásnak (a továbbiakban: a felülvizsgált megállapodás), és tagállamai az uniós jog értelmében a felülvizsgált megállapodás hatálya alá tartoznak.
                  
               
                     (2)
                  
                  
                     Az Egyesült Királyság 2017. március 29-én az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjában, illetve ennek hiányában a kilépés bejelentésétől számított két év elteltével, nevezetesen 2019. március 30-án a Szerződések az Egyesült Királyság tekintetében hatályukat vesztik, kivéve abban az esetben, ha az Európai Tanács az Egyesült Királysággal egyetértésben egyhangúlag a fenti időszak meghosszabbításáról határoz. A felülvizsgált megállapodásnak az Egyesült Királyság tekintetében való alkalmazandósága az említett időponttól automatikusan megszűnik.
                  
               
                     (3)
                  
                  
                     2018. június 1-jén az Egyesült Királyság az Unió támogatásával a felülvizsgált megállapodáshoz való csatlakozás iránti kérelmet nyújtott be.
                  
               
                     (4)
                  
                  
                     A felülvizsgált megállapodás XXII. cikkének (2) bekezdésével összhangban a WTO bármely tagja csatlakozhat a szóban forgó megállapodáshoz a tag és a felek között megállapított feltételek szerint, amely feltételeket a Közbeszerzési Bizottság (a továbbiakban: a Közbeszerzési Bizottság) által elfogadott határozatba kell foglalni. A csatlakozás a csatlakozási okiratnak a WTO főigazgatójánál történő letétbe helyezésével megy végbe; az említett okirat tartalmazza a megállapított feltételeket. A felülvizsgált megállapodás az ahhoz csatlakozó tag vonatkozásában a csatlakozási okirat letétbe helyezését követő 30. napon lép hatályba.
                  
               
                     (5)
                  
                  
                     Az Egyesült Királyságnak a közbeszerzési piachoz való hozzáférés alkalmazási körére vonatkozó kötelezettségvállalásait a megállapodás részes felei (a továbbiakban: a felek) számára 2018. október 2-án megküldött végleges ajánlat tartalmazza.
                  
               
                     (6)
                  
                  
                     Az Egyesült Királyság végleges ajánlata megfelelő, mivel az Egyesült Királyságnak a megállapodás alkalmazási körével kapcsolatos kötelezettségvállalásai a közbeszerzési megállapodásban foglalt uniós lista szerinti legszélesebb alkalmazási kört biztosítják az Unió számára, amely megfelel az Egyesült Királyság mint tagállam vonatkozásában az uniós lista keretében jelenleg megállapított alkalmazási körnek. Az Uniónak viszonosságot kell biztosítania és módosítania kell listáját annak érdekében, hogy megfelelő szintű hozzáférést biztosítson az Egyesült Királyság gazdasági szereplői számára a felülvizsgált megállapodás keretében. Ezenkívül pontosításokra van szükség a felülvizsgált megállapodás I. függelékében szereplő uniós listát illetően, tekintve, hogy az Egyesült Királyságra a továbbiakban nem vonatkozik majd a felülvizsgált megállapodás említett listája. Ezek a feltételek, amelyeket e határozat melléklete állapít meg, részét fogják képezni a felülvizsgált megállapodáshoz való csatlakozásra vonatkozóan az Egyesült Királyság tekintetében meghatározott feltételeknek, és szerepelni fognak a Közbeszerzési Bizottság által az Egyesült Királyság csatlakozásának tárgyában elfogadandó határozatban.
                  
               
                     (7)
                  
                  
                     Ennek megfelelően meg kell határozni az Egyesült Királyságnak a felülvizsgált megállapodáshoz való csatlakozásával kapcsolatban a bizottságban az Unió nevében képviselendő álláspontot.
                  
               
                     (8)
                  
                  
                     Amennyiben az Egyesült Királyság és az Unió között létrejövő, a kilépésről rendelkező megállapodás olyan átmeneti időszakot ír elő, amelynek során az uniós jog alkalmazandó az Egyesült Királyságra és az Egyesült Királyságban, az Uniónak értesítenie kell a megállapodás többi részes felét arról, hogy az említett átmeneti időszak alatt az Egyesült Királyságot a felülvizsgált megállapodás alkalmazásában tagállamként kell kezelni. Következésképpen az Egyesült Királyság a megegyezés szerinti átmeneti időszak lejártáig a felülvizsgált megállapodás hatálya alá tartozna. Ebben az esetben az Egyesült Királyságnak legkésőbb három hónappal az átmeneti időszak lejárta előtt be kell nyújtania a megvizsgálandó kérdéseket tartalmazó ellenőrzőlistához kapcsolódó válaszainak aktualizált változatát. A bizottság ekkor felülvizsgálja az Egyesült Királyság aktualizált válaszait, és mérlegeli a megfelelő határozat meghozatalának lehetőségeit.
                  
               
                     (9)
                  
                  
                     Noha az Egyesült Királyság nem lesz harmadik ország abban az időpontban, amikor a bizottság határoz az országnak a felülvizsgált megállapodáshoz való csatlakozásáról, az Uniónak érdekében áll annak biztosítása, hogy a felülvizsgált megállapodás az Egyesült Királyságra nézve attól az időponttól kezdődően hatályba lépjen, amikor az uniós jognak az Egyesült Királyságra és Egyesült Királyságban történő alkalmazása megszűnik. Az Egyesült Királyság az Unióból való kilépéséig továbbra is az Európai Unió tagállama marad, így élvezi a Szerződésekből eredő valamennyi jogot, ám kötik az azokból fakadó kötelezettségek is, beleértve a lojális együttműködés elvének tiszteletben tartását.
                  
               
                     (10)
                  
                  
                     Ha az uniós jog továbbra is alkalmazandó marad az Egyesült Királyságra és az Egyesült Királyságban, a Bizottságot fel kell hatalmazni arra, hogy az Egyesült Királyság csatlakozási okiratának letétbe helyezésétől számított 30 napon belül az Unió nevében értesítse a Közbeszerzési Bizottságot arról, hogy az Egyesült Királyság továbbra is az uniós jog alapján tartozik a felülvizsgált megállapodás hatálya alá,
                  
               ELFOGADTA EZT A HATÁROZATOT:
         
            1. cikk
            Az Unió nevében a Közbeszerzési Bizottságban (a továbbiakban: a Közbeszerzési Bizottság) képviselendő álláspont az, hogy az e határozat 2. cikkében megállapított feltételek és az e határozat mellékletében foglalt csatlakozási feltételek mellett jóvá kell hagyni az Egyesült Királyságnak a közbeszerzésről szóló felülvizsgált megállapodáshoz (a továbbiakban: a megállapodás) való csatlakozását, amennyiben a felülvizsgált megállapodás egyéb részes feleinek álláspontja nem érinti hátrányosan az uniós érdekeket.
         
         
            2. cikk
            Az 1. cikk alapján az Unió nevében képviselendő álláspont érvényesítésének feltétele, hogy a bizottság határozata tartalmazzon olyan rendelkezéseket, amelyek biztosítják a következőket:
            
                        1.
                     
                     
                        amennyiben nem jön létre az Egyesült Királyság és az Unió között a kilépésről rendelkező, átmeneti időszakot előíró megállapodás, az Egyesült Királyság felhatalmazást kap arra, hogy letétbe helyezze csatlakozási okiratát a WTO főigazgatójánál, feltéve, hogy:
                        
                                    a)
                                 
                                 
                                    a letétbe helyezés időpontja legfeljebb 30 nappal előzi meg azt az időpontot, amikor az Egyesült Királyság uniós tagsága megszűnik; valamint
                                 
                              
                                    b)
                                 
                                 
                                    a letétbe helyezésre a Közbeszerzési Bizottság határozatának meghozatalától számított hat hónapon belül kerül sor, kivéve, ha az említett bizottság meghosszabbítja az okirat benyújtására rendelkezésre álló időszakot;
                                 
                              
                  
                        2.
                     
                     
                        az Egyesült Királyság csatlakozási okiratának letétbe helyezését a közbeszerzésről szóló 1994. évi megállapodás XXIV. cikke (2) bekezdésének és a felülvizsgált megállapodás XXII. cikke (2) bekezdésének alkalmazásában meg nem történtnek kell tekinteni, ha a letétbe helyezést követő 30 napon belül az Unió arról értesíti a bizottságot, hogy az Egyesült Királyság továbbra is az uniós jog alapján tartozik a felülvizsgált megállapodás hatálya alá.
                     
                  
         
            3. cikk
            Abban az esetben, ha az uniós jog továbbra is alkalmazandó marad az Egyesült Királyságra és az Egyesült Királyságban, a Bizottság felhatalmazást kap arra, hogy az Egyesült Királyság csatlakozási okiratának letétbe helyezésétől számított 30 napon belül az Unió nevében értesítse a bizottságot arról, hogy az Egyesült Királyság továbbra is az uniós jog alapján tartozik a felülvizsgált megállapodás hatálya alá.
         
         
            4. cikk
            Ez a határozat az elfogadásának napján lép hatályba..
         
         
            Kelt Brüsszelben, 2019. február 22-én.
            
               
                  a Tanács részéről
               
               
                  az elnök
               
               G. CIAMBA
            
         
      
      
         
            MELLÉKLET
            
               AZ EU FELTÉTELEI AZ EGYESÜLT KIRÁLYSÁGNAK A KÖZBESZERZÉSI MEGÁLLAPODÁSHOZ SAJÁT JOGÁN TÖRTÉNŐ CSATLAKOZÁSA VONATKOZÁSÁBAN
            
            A közbeszerzési megállapodásnak az Egyesült Királyság saját jogon történő csatlakozását követő hatálybalépésekor:
            
                        —
                     
                     
                        a felülvizsgált megállapodásnak az Európai Unióról szóló I. függeléke 1. melléklete 2. szakaszának („Az Európai Unió tagállamainak központi kormányzati ajánlatkérő szervei”) 1. pontja a következőképpen módosul:
                        
                           
                                       „1.
                                    
                                    
                                       Liechtenstein, Svájc, Izland, Norvégia, Aruba tekintetében Hollandia, valamint az Egyesült Királyság áruit, szolgáltatásait, szállítóit és szolgáltatóit illetően az európai uniós tagállamok valamennyi központi kormányzati ajánlatkérő szervének beszerzései. Az alábbi lista tájékoztató jellegű.”;
                                    
                                 
                     
                  
                        —
                     
                     
                        a felülvizsgált megállapodásnak az Európai Unióról szóló I. függeléke 6. mellékletének 2. szakasza a következőképpen módosul:
                        
                           „Az építési koncessziók, amennyiben azokat az 1., illetve a 2. melléklet hatálya alá tartozó szervek ítélik oda, az Izland, Liechtenstein, Norvégia, Aruba tekintetében Hollandia, valamint Svájc, Montenegró, illetve az Egyesült Királyság építési szolgáltatóira vonatkozó nemzeti elbánás alá tartoznak, amennyiben értékük legalább 5 000 000 SDR, illetve a Korea építési szolgáltatóira vonatkozó nemzeti elbánás alá, amennyiben értékük legalább 15 000 000 SDR.”;
                        
                     
                  
                        —
                     
                     
                        A felülvizsgált megállapodás Európai Unióról szóló I. függeléke mellékleteinek „Az Európai Unió” címéhez tartozó lábjegyzetnek és az 1994. évi megállapodás szerinti „Európai Unió” címnek tartalmaznia kell a következő lábjegyzetet:
                        
                           „Az Egyesült Királyságnak az Európai Unióról szóló I. függelék mellékleteiben jelenleg szereplő ajánlatkérő szerveire és közszolgáltató ajánlatkérőire vonatkozó összes hivatkozás tárgytalan.”